Tannemys (Ilse Salzwedel) | Just another blogs demo Sites site
My boek is terug van die drukkers!
En so lyk hy (net sodat jy hom kan herken as jy hom op die winkelrakke sien, en dadelik kan koop . Onthou, ek het kinders en honde en katte om kos te gee…)
Wat gebeur as mens laat in die aand TV-nuus kyk…
Ek het eers omtrent drie weke gelede DSTV gekyk nadat ek vir drie van die vier jaar sedert my egskeiding glad nie TV-konneksie gehad het nie. Nie eers om Es Y Bie Sie te kyk nie.
Maar omdat ek my alie gaan afwerk aan my volgende boek tussen nou en Junie, dog ek toe maar ek kry iets om die kinders te vermaak op al die aande wat ek vasgenael voor die rekenaar gaan sit.
So kyk ek toe gisteraand vir die eerste keer e-Nuus op KykNet. En lag my 'n papie.
Nee, nie vir die mooi nuusleser met die onbeweeglike lippe nie (hoe DOEN sy dit???), en ook nie vir die weervrou wat die hele tyd met haar nie-beduiende hand óf 'n V-teken óf 'n stokstywe middelvinger vertoon nie. (Seriaas, gaan kyk bietjie – middelvinger, V, middelvinger… maar darem op heuphoogte, so dis seker net mense met siek breine wat dit raaksien. Soos ek…)
Nee, wat my laat lag het dat die bure seker laat wonder het presies WAT het die geskeide vrou langsaan persent gekry, was 'n insetsel oor EFC. Die Extreme Fighting Championship, dommie. Overgesetzynde, hokgevegte. Nog meer overgesetzynde: mans wat in hokke klim en mekaar slaan en skop en bespring dat die sop spat. Letterlik. Soos in rofstoei, net met 'n hok om. Kastig om te keer dat hulle mekaar uit die kryt smyt, maar waarskynlik eerder om te keer dat die verloorder weghol terwyl hy gil soos 'n bakvissie by 'n Justin Bieber-konsert.
Ek kyk die insetsel met 'n halwe oog en omtrent 'n kwart oor, want hokgevegte is SO last year! Gee mý eerder 'n toespraak deur 'n sekere joefleader om die adrenalien aan die pomp te kry… As Jewels die joefleader praat is ek altyd lus om hom iemand te klap.
Anyhoe, die kommentator Dirk Steenekamp se antwoord op die vraag oor hoekom mense dit kom kyk, trek toe my aandag. Nee, seg onse Dirk (verbatim, want ek het 'n PVR en het dit oor en oor teruggespeel om seker te maak ek het reg gehoor) : "Dis seker maar net deel van menswees dat mense wil sien hoe twee mense in 'n hok mekaar slaan."
Toe wonder ek of ou Dirkman nie dalk 'n hou te veel teen die kop gekry het op sy dag nie. Dit lyk immers of sy neus al 'n paar keer gebreek was, en die neus en die brein is mos nogal naby mekaar…
Die effek van harde houe teen die kop word toe verder gedemonstreer deur 'n ander deelnemer wat vertel dat hy "een van die die fiksste van al die 'gevegters' hier" is. Maar beslis nie een van die slimstes nie, hoor seuna!
Teen die tyd lag ek dat die honde gesteurd opkyk en die bure deur skrefies in hul slaapkamergordyne na my sitkamervenster loer. En hoe meer ek die juweeltjie terugspeel, hoe meer lag ek. (I should get out more, I know…)